
Pranešimas žiniasklaidai
2026 m. lapkričio 6 d. 
Vietoj lauktuvių – tūkstantinė gydymo sąskaita: ką verta žinoti prieš kelionę į Egiptą?
Vienas nesėkmingas žingsnis ant laivo denio – ir lietuvės atostogų Egipte įspūdžius papildė daugiau nei 1,3 tūkst. eurų gydymo sąskaita. Draudimo bendrovės BTA duomenimis, pernai šioje lietuvių pamėgtoje kryptyje registruota daugiau kaip 800 kelionių draudimo žalų, o dažniausiai poilsį koregavo ne didelės nelaimės, bet visai kasdieniški sveikatos negalavimai. Draudimo ir kelionių ekspertai pataria, kuo pasirūpinti dar prieš išvykstant, kad atostogų metu daugiau laiko liktų saulei ir jūrai, o mažiau – netikėtiems rūpesčiams.
Minėtu atveju ant medinio laivo denio pargriuvusi moteris stipriai susimušė petį ir alkūnę, dėl ko viešbučio medicinos punkte jai buvo atlikti rentgeno tyrimai, o nustačius stiprius sumušimus, bet neaptikus lūžių, skirta lašelinė su vaistais. Tačiau tai – tik vienas iš daugelio atvejų, kuriuos pernai Egipte registravo draudimo bendrovė BTA. Jos duomenimis, 2025 metais šioje lietuvių pamėgtoje atostogų kryptyje registruotų kelionių draudimo žalų bendra išmokų suma siekė beveik 215 tūkst. eurų. Dažniausiai pagalbos prireikė dėl virškinimo sutrikimų ir apsinuodijimų maistu, tačiau netrūko ir traumų, kvėpavimo takų infekcijų bei alerginių reakcijų.
„Atostogaujant retai susimąstome, kad net ir paprastas apsinuodijimas ar nesėkmingas kritimas gali baigtis gydytojo konsultacijomis, tyrimais ir nemaža sąskaita. Todėl svarbu ne tik turėti kelionių draudimą, bet ir iš anksto žinoti, kur kreiptis prireikus pagalbos“, – sako BTA draudimo Asmens draudimo produkto vadovas Gediminas Bulenokas.
Pigi ekskursija – ar tikrai geras pasiūlymas?
Egiptas lietuviams jau seniai nebėra vien poilsio prie baseino kryptis. Keliautojai vis dažniau leidžiasi į pažintines išvykas, domisi vietos istorija ir kultūra bei ieško naujų įspūdžių. Tačiau kartu su ilgesniu pramogų sąrašu atsiranda ir daugiau dalykų, kuriuos verta apgalvoti.
„Lietuviams Egiptas išlieka viena populiariausių rudens ir žiemos atostogų krypčių. Pastebime, kad keliautojai vis daugiau dėmesio skiria ne tik kainai, bet ir bendrai poilsio kokybei, viešbučio paslaugoms, komfortui bei papildomoms patirtims. Dažniau pasirenkami aukštesnės kategorijos viešbučiai, ilgesnės trukmės atostogos, poilsis prie jūros derinamas su pažintinėmis ekskursijomis“, – sako didžiausio Lietuvos kelionių organizatoriaus „Tez Tour“ ryšių su visuomene ir rinkodaros skyriaus vadovė Inga Aukštuolytė.
Vis dėlto, anot jos, renkantis ekskursijas nereikėtų susigundyti vien mažesne kaina. Pasitaiko atvejų, kai gatvėje įsigytos išvykos neatitinka pažadėtos programos, apie papildomas išlaidas turistai sužino tik kelionės metu, o kartais jų apskritai niekas neatvyksta paimti iš viešbučio.
„Jeigu keliautojas ketina įsigyti ekskursiją ne iš kelionių organizatoriaus, rekomenduojame visų pirma išsiaiškinti, ar paslaugos tiekėjas turi turistų sveikatos draudimus, ar jo veikla yra licencijuota, ar gidas turi leidimus vykdyti šią veiklą“, – pataria I. Aukštuolytė.
Pramogos suplanuotos, o draudimo apsauga?
Patikimas ekskursijos organizatorius – dar ne visas pasiruošimas. Jei atostogų planuose numatytas nardymas, vandens sportas ar pasivažinėjimai keturračiais, verta žvilgtelėti ir į draudimo polisą. Mat ne visos aktyvios pramogos automatiškai patenka į įprastą kelionių draudimo apsaugą.
BTA draudimo duomenimis, pernai Egipte registruota beveik 100 su traumomis susijusių medicininių atvejų. Daliai keliautojų pakako gydytojo apžiūros, kitiems prireikė papildomų tyrimų ar ilgesnio gydymo.
„Vien tai, kad pramoga siūloma viešbutyje ar yra populiari tarp turistų, dar nereiškia, kad ji patenka į pasirinktą draudimo apsaugą. Todėl dar prieš kelionę verta pasitikrinti, ar planuojamoms veikloms nereikalinga papildoma apsauga. Įvykus nelaimei apie tai galvoti jau gali būti per vėlu“, – pažymi G. Bulenokas.
Kai atostogas sugadina ne trauma, o vakarienė
Vis dėlto dažniau nei traumos Egipte keliautojus užklumpa gerokai kasdieniškesni negalavimai. BTA draudimo duomenimis, pernai registruota virš 300 virškinimo sutrikimų ir apsinuodijimų maistu atvejų. Atostogų planus taip pat jaukė gerklės bei ausų skausmai, karščiavimas ir alerginės reakcijos.
Pasak G. Bulenoko, šiltas klimatas, pasikeitusi mityba ir noras išragauti kuo daugiau vietinių patiekalų organizmui kartais tampa didesniu išbandymu nei tikimasi.
„Atostogaujant norisi viską išbandyti, tačiau organizmas ne visada spėja prisitaikyti prie pasikeitusių sąlygų. Todėl svarbu atsargiai rinktis maistą ir geriamąjį vandenį, o lagamine rasti vietos ir nedidelei vaistinėlei. Ypač reikėtų stebėti vaikų savijautą – dėl vėmimo ar viduriavimo jie gali greičiau netekti skysčių“, – primena BTA draudimo ekspertas.
Susirgus – ieškoti ligoninės ar pirmiausia pasitarti?
Staiga sunegalavus svetur nerimą kelia ne tik prasta savijauta, bet ir nežinomybė – ar dėl pilvo skausmo jau būtina vykti į ligoninę, ką daryti, jei simptomai nepraeina, o kaip viską paaiškinti gydytojui nepažįstama kalba?
Vis dėlto ne dėl kiekvieno negalavimo būtina iš karto ieškoti vietinės gydymo įstaigos – kartais pakanka nuotolinės gydytojo konsultacijos. BTA kelionių draudimo klientai gali naudotis „E-med“ paslauga, kurią teikia bendrovės partnerė „Telesante“. Jos gydytojai konsultuoja lietuvių kalba telefonu ar vaizdo skambučiu, tad pasitarti galima net neišvykus iš viešbučio.
„Kartais keliautojui pakanka gydytojo patarimo, kad būtų aiškiau, kokių veiksmų imtis toliau. Nuotolinės konsultacijos metu galima aptarti simptomus ir įvertinti, ar reikalinga papildoma medicininė pagalba. Tačiau jei būklė sunki, delsti negalima – būtina nedelsiant kreiptis skubiosios medicinos pagalbos“, – sako G. Bulenokas.
Gydymo sąskaita – dar vienas netikėtumas?
Nors dauguma Egipte registruojamų medicininių žalų nėra itin didelės, BTA draudimo praktikoje pasitaiko ir gerokai brangesnių atvejų. Pavyzdžiui, pernai vienam keliautojui dėl stipraus galūnės audinių uždegimo prireikė gydymo, kurio sąskaita viršijo 8,2 tūkst. eurų.
Keliautojus kartais nustebina ne tik gydymo kaina, bet ir atsiskaitymo tvarka. Vienais atvejais už medicinos paslaugas atsiskaitoma tiesiogiai per draudimo bendrovės pagalbos partnerius, kitais išlaidas gali tekti pirmiausia padengti pačiam.
„Prieš išvykstant rekomenduojame išsisaugoti draudimo polise nurodytus pagalbos kontaktus ir pasidomėti kompensavimo tvarka. Prireikus gydymo svarbu išsaugoti gydytojų išrašus, sąskaitas bei mokėjimo kvitus, o jei situacija nėra skubi – pirmiausia susisiekti su draudimo bendrovės pagalbos partneriais. Taip žalos administravimas gali vykti gerokai sklandžiau“, – primena G. Bulenokas.

